# Et dukkehjem; et digt af Christine Fast Lisby

**NORA:** Og du har altid været så snil imod mig, Helmer. men vort hjem har ikke været andet end en legestue. Her har jeg været din dukkehustru, ligesom jeg hjemme var pappas dukkebarn. Og børnene, de har igen været mine dukker. Jeg syntes det var fornøjeligt, når du tog og legede med mig, ligesom de syntes det var fornøjeligt, når jeg tog og legede med dem. Det har været vort ægteskabt, Torvald.

**HELMER:** Der er noget sandt i hvad du siger, Nora, - så overdrevent og overspændt det end er. Men herefter skal det bli'e anderledes. Legens tid skal være forbi; nu kommer opdragelsens.

NEJ! Det er MIG der leger med jer. Det er MIG der må opdrage på jer! Det er MIG der har bygget jeres dukkehjem.

Okay…IKEA har bygget det, men jeg har samlet det.

Jeg har samlet alle dets moduler,

modelleret jeres Pinocchio-næser, fodret jer med Pinocchio kugler

Marionetdukker, der med sit træsmil til mig skuler,

Men der er ikke en løgn, en ægte Pinocchio skjuler.

Ligeså ægte, som det skab, jeg har skabt, men I har skabt jer over, hvor skal stå.

Så nu har jeg sat skabet foran hoveddøren, så I ikke kan gå

thé selskabet står i den lille stue, dækket op til fire

stilheden tager form som skrøbelige kopper, der klirrer

og det er en stumheds-satire

forstummede intriger

for det er mig, der bestemmer, hvad det er, I siger.

Jeg bestemmer hvad der foregår bag det gule vægpapir

Jeg ejer jer, udstiller jer som min souvenir

Og dukkehjemmet er mit udstillingsvindue

og der sidder I så, her og fru

Men det er jo bare noget vi leger.

Far, mor og børn, alt er som det plejer

Med et fast greb trækker jeg i jeres tråd

samfundet sætter alle små dukker i samme båd

og de, der klipper tråden over

er de sukkende dukker der drukner, mens vi leger byen sover

Hvem har indrettet dit dukkehus?

Jeg snakker Donald Trump og Susanne Bjerrehus

På loftet kan man høre dem kravle som mus

Gnaver sig ind i din forholdsstatus

’Det er kompliceret’, men lad mig gøre det enkelt for dig

Kan du ikke se, at det bare er en leg?

Jeg leger med Helmer og så leger han med dig

Og du leger med dine børn, som så leger med deres leg

-etøj

playstation, gyngehest, barbie-boy

og jeg er alle de chauvinistiske svin på din højrefløj

jeg er en rødhåret kvinde, Inger støj-

berg

Jeg anfægter mandlig dominans med mit lyssværd

**vi maler byen blå og himlen fuld af SEXISME**

Den farve komplimenterer jo virkelig min mandschauvinisme

Og Nora leder efter det vidunderligste

for hendes vedkommende er det på bunden af en skattekiste

Men jeg er en skat at fjerne skat fra ordet af åbenlyse grunde

Så Nora har blot en kiste, hvor hun dødt kan falde til bunde

Der kan hun ligge og blunde

til Helmer vækker hende med sine kyssemunde

og hvis ikke han gør, så gør hendes far

Vi kan jo aldrig lade en utæmmet kvinde gå på eget ansvar

Men det er jo bare noget vi leger.

Far, mor og børn, alt er som det plejer

Med et fast greb trækker jeg i jeres tråd

samfundet sætter alle små dukker i samme båd

og de, der klipper tråden over

er de sukkende dukker der drukner, mens vi leger byen sover

Men nu er byen vågen

og til dukkehuset åbner jeg lågen

I sidder der, i det hus jeg har møbleret

marionetdukkesmilet helt krakeleret

Vrede vævet ind i miniature gardiner

ulykke opbevaret i husets magasiner

en samvittighed ligeså plettet som 101 dalmatiner

og en beslutning ligeså fast som husets tunge vitriner

Men jeg griner,

For jeres indre rod er aldrig noget der sviner

små stole og borde og symaskiner

linet op i lige rækker, uanset hvor meget det jer piner

Men ingen kan rode i samfundets rene reglementer

ornamenteret, oppustet orden, er dét jeg forlanger

Ingen dame kan komme og få det til at forsvinde

**Helmer:** hun er først og fremmest en hustru, før hun er en kvinde

**Nora**: jeg tror at jeg først og fremmest er et menneske, jeg lige såvel som du

 Helmer, fortæl hende at hun skal kende sin plads, og det er nu!

**Helmer**: Nora, du taler jo som et lille, uforskammet barn

**Nora:** Og du behandler mig som en høne på en hønsefarm

**Helmer**: Du forstår ikke, det samfund, du lever i!

**Nora:** Nej, det gør jeg ikke, men det vil jeg sætte mig ind i.

Den er god Nora, det er nærmere samfundet, der vil sætte sig på dig

**Helmer**: Ja og hvis ikke samfundet, så vil jeg!

**Nora**: Det har jeg været for dig, en liderlighedslænestol

men nu vil jeg altså skilles, ikke længere være dit sexsymbol

**Helmer:** At skilles, Nora, fra dig, jeg kan ikke fatte den tanke!

**Nora:** Så tag et kig på ægteskabets rådnende planke!

**Helmer:** Men Nora, jeg har kraft til at blive en anden

**Nora:** Måske - hvis dukken tages fra dig, hvis den tages fra manden.

Hør, Torvald; – når en hustru forlader sin mands hus, således, som jeg nu gør, så-

(**Mig:**) DRUKNER du, synker du, falder du, DØR!

**Nora**: Jeg ville ønske, at jeg kunne vælte dukkehjemmet ned over dig,

så du kan ligge og lide under den tyranni, du kalder en leg

Men det er jo bare noget vi leger.

Far, mor og børn, alt er som det plejer

Med et fast greb trækker jeg i jeres tråd

samfundet sætter alle små dukker i samme båd

og de, der klipper tråden over

er de sukkende dukker der drukner, mens vi leger byen sover

Nogen hylder Nora som en nobel helt

Så flyt dog ud af mit dukkehjem og ind i et telt

Og i dag har vi lige i overkanten af kvindelige campister

Men der hersker heldigvis stadig hædrede mandschauvinister

Det er et plaster på såret, om det brækkede ben er det gipsen

Her er det MIG, der er helten, og ikke Henrik Ibsen.